A enerxía e as súas fontes. Porcentaxes e aplicacións

- A enerxía e as súas fontes. Porcentaxes e aplicacións
- 1. Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos didácticos
- 2. Secuencia de contidos e actividades [Ciencias da natureza]
  - 2.1 Fontes de enerxía
    - 2.1.1 Fontes de enerxía non renovables
    - 2.1.2 Fontes de enerxía renovables
  - 2.2. Electricidade, enerxía indispensable
  - 2.3 O futuro da enerxía
  - 2.4 A enerxía en Galicia
  - 2.5 Repercusións ambientais da produción e do consumo de enerxía
- 3. Secuencia de contidos e actividades [Matemáticas]
  - 3.1 Porcentaxes
  - 3.2 Problemas con porcentaxes
  - 3.3 Aumento porcentual
  - 3.4 Diminución porcentual
  - 3.5 Cálculo directo de porcentaxes sinxelas
  - 3.6 Observacións sobre as porcentaxes.
  - 3.7 Xuros bancarios
- 4. Resumo dos contidos
- 5. Actividades complementarias
- 6. Exercicios de autoavaliación
- 7. Solucionarios
  - 7.1. Solucionario dos exercicios propostos
  - 7.2. Solucionario das actividades complementarias
  - 7.3. Solucións dos exercicios de autoavaliación
- 8 Glosario
- 9 Bibliografía e recursos
- 10. Documentación para imprimir

« Anterior | Seguinte »

# 2.2. Electricidade, enerxía indispensable

Nas centrais eléctricas obtemos electricidade a partir de diversas fontes de enerxía. A electricidade que se produce nelas é a que utilizamos para que funcionen todos os aparellos eléctricos que usamos acotío.

Os tres tipos de centrais eléctricas máis comúns son as centrais térmicas, as nucleares e as hidroeléctricas. Todas as centrais eléctricas funcionan dun xeito moi parecido: conséguese que xire unha turbina formada por un conxunto de rodas con paletas. Esta turbina está unida a un xerador que produce corrente eléctrica.

A electricidade prodúcese nas centrais eléctricas a partir dunha fonte de enerxía primaria ou dun combustible.

Tipo de central eléctrica | Fonte de enerxía utilizada
Hidroeléctrica | Enerxía potencial gravitacional da auga embalsada.
Térmica | Combustión de carbón, gas natural, fuelóleo, residuos de biomasa forestal, agraria e gandeira
Nuclear | Fisión dos núcleos de uranio e plutonio.
Eólica | Enerxía cinética do vento.
Solar | Radiacións electromagnéticas procedentes do sol (luz, raios infravermellos…).
Xeotérmica | Calor do interior do planeta.
Mareomotriz | Enerxía cinética das ondas do mar, correntes mariñas, e enerxía potencial gravitacional da auga do mar embalsada en baías.

Centrais térmicas e nucleares

A enerxía térmica procedente da combustión dos hidrocarburos (gas natural, propano, gasóleos, etc.) e do carbón, e a calor procedente da desintegración nuclear dos elementos radioactivos (uranio e plutonio) emprégase para producir vapor de auga a alta presión, que se lanza contra as pas das turbinas, que á súa vez fan xirar os rotores dos alternadores, producindo así enerxía eléctrica. Tamén se pode aproveitar deste xeito a calor procedente do interior da Terra (enerxía xeotérmica).

A enerxía radiante do Sol pode transformarse directamente en enerxía eléctrica nos paneis fotovoltaicos, sen combustións nin produción de gases ou líquidos quentes.

Centrais hidroeléctricas

A auga retida nun encoro a certa altura déixase caer, colle velocidade (transformación de enerxía potencial gravitacional en cinética) e batendo contra as pas das turbinas. Estas transmiten o movemento de rotación aos alternadores (enerxía cinética), co que se produce finalmente electricidade (enerxía eléctrica).

Actividades propostas

S13. Cales son as diferenzas entre enerxía e fonte de enerxía

### Retroalimentación

- A enerxía é a capacidade que teñen os corpos para produciren cambios ou para faceren un traballo. Daquela, hai diferentes formas de enerxía: cinética, potencial, química, eléctrica, nuclear, térmica, sonora, luminosa, etc.
- As fontes de enerxía ou recursos enerxéticos son aqueles recursos que o ser humano utiliza para xerar enerxía, que pode usarse directamente ou transformarse noutra forma de enerxía. Hai fontes de enerxía renovables e non renovables.

S14. Como se obtén a enerxía eléctrica?

### Retroalimentación

Por medio da forza da auga ou do vapor a presión, conséguese que xire unha turbina que move un xerador de corrente eléctrica ao que está unida.

S15. Cales son os tipos de centrais eléctricas máis comúns?

### Retroalimentación

As centrais térmicas, nucleares e hidroeléctricas.

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »