As funcións dos seres vivos.

- As funcións dos seres vivos
- 1. Introdución
  - 1.1 Descrición da unidade didáctica
  - 1.2 Coñecementos previos
  - 1.3 Obxectivos didácticos
- 2. Secuencia de actividades e contidos
  - 2.1 A célula: unidade vital dos seres vivos
  - 2.2 A función de nutrición
    - 2.2.1 Nutrición autótrofa: a fotosíntese
    - 2.2.2 Nutrición heterótrofa
    - 2.2.3 Obtención de enerxía polos seres vivos: a respiración celular
  - 2.3 A función de reprodución
    - 2.3.1 Reprodución asexual
    - 2.3.2 Reprodución sexual
    - 2.3.3 Vantaxes e inconvenientes da reprodución sexual e asexual
  - 2.4 A función de relación nos seres vivos
  - 2.5 A actividade física e a saúde
    - 2.5.1 Efectos da actividade física na saúde
- 3. Resumo de contidos
- 4. Actividades complementarias
  - 4.1 Actividades de reforzo
  - 4.2 Actividades de ampliación
  - 4.3 Exercicios de autoavaliación
- 5. Solucionarios
  - 5.1 Solucións das actividades propostas
  - 5.2 Solucións das actividades complementarias
    - 5.2.1 Actividades de reforzo
    - 5.2.2 Actividades de ampliación
  - 5.3 Solucións dos exercicios da autoavaliación
- 6. Glosario
- 7. Bibliografía e recursos
- 8. Documentación para imprimir

« Anterior | Seguinte »

# 2.5.1 Efectos da actividade física na saúde

Realizar unha actividade física regular e continuada achega claros beneficios, como a redución do risco de padecer certas doenzas ou a mellora da saúde mental.

Función de nutrición

- Aparello circulatorio. A práctica deportiva adecuada beneficia a circulación sanguínea ao fortalecer o corazón e favorecer o fluxo sanguíneo a través dos vasos sanguíneos. É por tanto un factor preventivo das doenzas cardiovasculares como os infartos, insuficiencia cardíaca, varices, etc.
- Aparello respiratorio. Co adestramento regular prodúcese unha mellora no intercambio de gases e aumenta a capacidade pulmonar. Así aumenta a osixenación do noso organismo, o que permite unha mellor resposta ante os esforzos.
- Aparello dixestivo. O exercicio favorece o tránsito do alimento polo aparello dixestivo, e iso evita a aparición de trastornos como o estrinximento ou o cancro de colon.
- Doenzas metabólicas. A práctica dunha actividade física regula ou reduce o risco de padecer moitas doenzas de orixe metabólica e moi relacionadas coa nutrición, como:

– Diabete. As persoas sedentarias teñen maior risco de desenvolvela. O exercicio físico inflúe no consumo da glicosa do sangue, cuxo exceso é o causante dalgúns tipos de diabetes.

– Obesidade. Un estilo de vida activo unido a unha alimentación adecuada facilita o control de peso. Ademais, as persoas obesas que logran manterse activas e en forma reducen o risco de padecer afeccións cardíacas e diabete.

Función de relación

- Sistema locomotor. A práctica dunha actividade física continuada vai influír positivamente no organismo co fortalecemento da estrutura corporal formada por ósos, os tendóns e as cartilaxes. Así mesmo, vai contribuír no aumento da elasticidade muscular e articular. Estes beneficios axudan a mellorar a calidade de vida, así como a evitar doenzas asociadas coa idade, como a osteoporose e problemas no lombo.
- Sistema nervioso. É de salientar que a práctica de exercicio físico con regularidade mellora a saúde psicolóxica (estado de ánimo e percepción da imaxe do propio corpo) e a autoestima física, e diminúe as sensacións de tensión e de ansiedade. Tamén mellora a calidade e a extensión do sono en persoas que non padecen alteracións mentais.

Función de reprodución

En xeral a mellora do estado corporal vai facilitar a función da reprodución, pero en especial estes beneficios faranse patentes nas mulleres tanto durante a xestación como no parto, e tamén na posterior recuperación.

Por último é importante lembrar que a realización de calquera actividade física aumenta os riscos de lesións a nivel muscular e/ou articular. Pois ben, parte destas lesións pódense previr respectando os seguintes principios:

- Evitar cometer excesos.
- Incluír o quecemento como parte ineludible de calquera deporte ou actividade.
- Levar un ritmo de traballo progresivo, de menos a maior esixencia.
- É recomendable un recoñecemento médico e/ou asesoramento por especialistas deportivos antes de empezar a practicar calquera actividade física, para establecer as pautas adecuadas as condicións físicas e de idade de cada persoa.

Actividades propostas

S21. Que son os tropismos e as nastias? En que se diferencian? Cite dous tipos de cada movemento e diga a que estímulos responden?

S22. Indique as etapas necesarias para que se leve a cabo a función de relación nos animais e os órganos que interveñen.

S23. Que función ten o sistema nervioso e o endócrino? En que se diferencia o tipo de resposta que producen?.

S24. Cite beneficios da práctica continuada de exercicio para a saúde.

### Retroalimentación

S21.

- Os tropismos e as nastias son movementos dos órganos doas plantas.
- A principal diferenza é que os tropismos son movementos permanentes dos talos e das raíces que se dirixen cara ao estímulo ou na dirección contraria a este, e as nastias son movementos temporais das follas ou das flores que non se producen nunha dirección.
- Dous exemplos de tropismos son o fototropismo de os talos cara á luz e o xeotropismo das raíces que medran no sentido da gravidade e dos talos en sentido contrario. Dous exemplos de nastias serían o pechamento dos pétalos dalgunhas flores durante a noite ou o pechamento das follas das plantas carnívoras ao recibir un insecto.

S22.

- 1. Percepción do estímulo: órganos dos sentidos e receptores especializados.
- 2. Coordinación: sistemas nervioso e endócrino.
- 3. Resposta: glándulas exócrinas e músculos.

S23.

A súa función é recibir e interpretar a información que chega dos receptores sensoriais, elaborando unha resposta axeitada. A principal diferenza en canto á súa resposta é que a resposta do sistema hormonal é máis lenta pero máis prolongada, mentres que a do sistema nervioso é máis rápida pero máis curta.

S24.

- Favorece a circulación sanguínea e fortalece o corazón.
- Aumenta a capacidade pulmonar.
- Favorece o tránsito do alimento polo aparello dixestivo.
- Axuda a previr doenzas metabólicas como a diabete e a obesidade.
- Inflúe positivamente no fortalecemento da estrutura corporal.
- Mellora a saúde psicolóxica.

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »